KIRJALLINEN KYSYMYS E-2594/02 esittäjä(t): Antonios Trakatellis (PPE-DE) neuvostolle. Laittomien maahanmuuttajien maahantulo Kreikkaan Turkin kautta — kumppanuussuhteen loukkaaminen.



Virallinen lehti nro 137 E , 12/06/2003 s. 0096 - 0097



KIRJALLINEN KYSYMYS E-2594/02 esittäjä(t): Antonios Trakatellis (PPE-DE) neuvostolle (18. syyskuuta 2002) Aihe: Laittomien maahanmuuttajien maahantulo Kreikkaan Turkin kautta kumppanuussuhteen loukkaaminen Kreikassa on edelleen havaittavissa jatkuvia liittymistä valmistelevan kumppanuussuhteen loukkauksia Turkin taholta sillä seurauksella, että maahanmuuttajia tulee edelleen joukoittain laittomasti Kreikan saarille, missä (esimerkiksi Leroksella, Patmoksella) heitä pidetään surkeissa asumis- ja ravitsemusoloissa, ja kreikkalaiset viranomaiset laiminlyövät maastakarkotusta koskevan aikataulun noudattamisen. Niinpä laittomat maahanmuuttajat luonnollisesti sen jälkeen, kun Turkki on myös kieltäytynyt hyväksymästä heidän palauttamistaan Turkkiin jäävät salaa Kreikan ja näin ollen myös EU:n alueelle. Edellä mainittujen seikkojen taustaa vasten kysyn: 1. Mikä on neuvoston kanta edellä mainittuun laittomien siirtolaisten maahanmuuttovirtaan, joka tulee Turkista EU:n alueelle, ja mihin toimiin se aikoo ryhtyä, kun otetaan huomioon, että Turkin on EU:n jäsenehdokasvaltiona noudatettava liittymistä valmistelevaan kumppanuussuhteeseen sisältyviä ehtoja? 2. Mihin toimiin neuvosto aikoo ryhtyä, jotta kreikkalaiset viranomaiset noudattaisivat laittomia maahanmuuttajia koskevan maastakarkotusmenettelyn määräaikoja, ja missä vaiheessa EU:n ja Turkin väliset takaisinottosopimukset ovat, mitä tulee niiden allekirjoittamiseen ja noudattamiseen? 3. Millä keinoin neuvosto aikoo huolehtia laittomien maahanmuuttajien ihmisoikeuksien suojelusta ja elinoloista niin lähtömaissa kuin tilapäisen oleskelun maissa kuten Kreikassa? Vastaus (18. helmikuuta 2003) 1. Laittoman maahanmuuton torjunta on yksi Euroopan unionin toiminnan painopisteistä, kuten vastikään Sevillassa 21. ja 22. kesäkuuta 2002 kokoontuneen Eurooppa-neuvoston päätelmissä todettiin. Tällä alalla on jo hyväksytty useita tärkeitä asiakirjoja, joista mainittakoon kokonaisvaltainen toimintasuunnitelma laittoman maahanmuuton ja ihmiskaupan torjunnasta Euroopan unionissa ja unionin ulkorajojen valvontaa koskeva suunnitelma. Neuvoston toimivaltaisissa elimissä tarkastellaan parhaillaan näiden suunnitelmien täytäntöönpanoa sekä kartoitetaan uusia tehokkaita toimia ja toimenpiteitä, joilla kyseistä ilmiötä voidaan ennaltaehkäistä ja hallita. 2. Mitä tulee arvoisan parlamentin jäsenen kysymyksessään esittämään tilanteeseen, neuvosto on täysin tietoinen ongelmista, joita aiheutuu jatkuvasta, erityisesti Kreikkaan suuntautuvasta Turkista tulevien laittomien maahanmuuttajien virrasta. Asia on jatkuvasti esillä sekä poliittisella tasolla (EY:n ja Turkin välinen assosiaationeuvosto huhtikuussa) että asiantuntijatyöryhmissä, ja Turkille on assosiaatiokumppanuuden keskipitkän aikavälinen painopisteiden mukaisesti esitetty, että sen on omaksuttava ja pantava täytäntöön maahanmuuttoa (maahantulo, takaisinotto, karkotus) koskeva Euroopan unionin säännöstö ja käytännöt laittoman maahanmuuton ehkäisemiseksi. Kesäkuussa pidetyssä EY:n ja Turkin oikeus- ja sisäasioiden alakomitean erityiskokouksessa, jossa käsiteltiin laitonta maahanmuuttoa, Turkki suostui siihen, että yhteistyössä laaditaan laittoman maahanmuuton torjuntaa koskeva yhteinen toimintasuunnitelma. Käytännön toimet tällaisen ohjelman käynnistämiseksi vuoden 2003 alkupuolella on jo aloitettu. 3. Neuvoston 16. huhtikuuta 2002 tekemissä päätelmissä Turkki mainitaan niiden kolmansien maiden joukossa, joita varten komissiota on pyydetty esittämään ehdotus valtuutukseksi takaisinottosopimuksen neuvottelemista varten. Sevillan Eurooppa-neuvoston päätelmissä komissiota kehotettiin hyväksymään nämä uudet valtuutukset mahdollisimman pian (päätelmien 30 kohta). Komission on äskettäin esittänyt neuvostolle ehdotukset uusiksi valtuutuksiksi. Ne koskevat neljää maata, joista Turkki on yksi. Neuvoston toimivaltaiset elimet käsittelevät kyseisiä valtuutuksia niiden antamista varten. Neuvosto on 15.16. lokakuuta 2002 pidetyssä istunnossaan katsonut tällaisten sopimusten osoittautuneen erittäin hyödyllisiksi ja tehokkaiksi ja päättänyt tarkastella kysymystä uudelleen marraskuussa 2002 pidettävässä istunnossaan. 4. Antaessaan laittomien maahanmuuttajien maastapoistamista ja palauttamista koskevia yhteisön säädöksiä neuvosto noudattaa Euroopan unionista tehdyn sopimuksen 6 artiklasta johtuvia velvoitteita. Kun jäsenvaltiot käyttävät maastapoistamista koskevaa toimivaltaansa, niiden on puolestaan noudatettava kansainvälisten yleissopimusten sääntöjä ihmisoikeuksien suojelusta sekä muita perusperiaatteita niiden valvonnassa olevien henkilöiden osalta. Jos maastapoistamismenettelyissä on noudatettava määräaikoja, on kyse kunkin jäsenvaltion itsenäisesti kansallisessa lainsäädännössään vahvistamista määräajoista.